Nóg ŉ fetus in asblik gevindArgieffoto Nog ŉ fetus is Maandagoggend in ŉ asblik aangetref. Russel Meiring, woordvoerder van ER24, het gesê die fetus is omstreeks 07:00 in ŉ asblik buite ŉ huis in Corneliusweg in Weltevredenpark, in die weste van Johannesburg, gevind. “Veiligheidswagte het ons gekontak,” het Meiring gesê. Die polisie ondersoek die saak. Dit kom slegs ure nadat ’n pasgebore babaseuntjie dood in ’n asblik buite ’n kompleks in Honeyguide-weg in Douglasdale, Fourways, gevind is. Dié baba is ook Maandagoggend in ŉ asblik aangetref nadat sekuriteitswagte paramedici gekontak het. “Die baba is in ’n lap en ’n plastieksak toegedraai. Niks kon vir die baba gedoen word nie en hy is op die toneel dood verklaar,” het Meiring gesê.